ኣይተ ኣማኑኤል: እዚ ኣብ መዛዘሚ እቲ ኣኼባ ዝበለኦ እዩ ነይሩ። ቅድሚ ከምኡ ኢለን ምዝራበን ግን ብዛዕባ ትሕዝቶ እቲ ኣኼባ ሓሳብ ሂበ ነይረ። 'እቲ መድረኽ ንኣካላት ፍትሒ ዝምልከት ስለዝኾነ ኣብ ምምሕያሽ ስርዓት ፍትሒ፤ ኣብ ምኽባር ልዕልነት ሕጊ፤ ኣድሂብና ከም ሃገር ዘጋጥሙና ዘለዉ ፀገማት ከመይ ኢና ንሰግሮም ኣብ ዝብል ኣጀንዳ ኢና ክንጥምት ዝግበአና። ካብዚ እንተወፂና ናይ ፖለቲካ ጉዳይ እዩ ክኸውን። ፖለቲካዊ ጉዳይ ድማ ብኣና ብኣካላት ፍትሒ ክዝረብ ኣይግበኦን፤ ንሕና ፀግዒ ክንሕዝ ኣይግባእን። ብፍላይ ከዓ ላዕለዋይ ቤት ፍርዲ ዝኣክል: ኣብዚ ጉዳይ እዚ ናይ ባዕሉ ቅዋም ሒዙ "ስግግር" ብምባል እቲ ዝሓለፈ ዝተረገመ ግዜ እቲ ዘለናዮ ዝተባረኸ ገይሩ ዘቕርብ ኮይኑ ዘይወገናዊ ውሳነ ኣብ ምሃብ ክፅገም እዩ። እዚ ድማ ሕገ መንግስታዊ ኣይኮነን' ብምባል ሓሳበይ ኣቕሪበ እየ። ቢቢሲ: እዚ ሓሳብ እዚ ንሰን ነቲ ዘረባ ቅድሚ ምዝራበን እዩ:: ሽዑ ምስተዛረበኦ ኸ እንታይ ቅዋምን ሓሳብን ሂብኩም:: ኣይተ ኣማኑኤል:ነዚታት ንምእራም እውን እየን ነቲ ሓሳብ ነኻኺአነኦ። 'ፖለቲካዊ ይኹን ዝኾነ ካልእ ሓሳብ ዘይንካእ ጉዳይ የለን። ሓዱሽ ሓሳብ ንዘይምቕባል ኢኹም ትቃወምዎ ዘለኹም። ሓዱሽ ሓሳብ ልመዱ' ብምባል እየን ነቲ ሓሳበይ ነፂገነኦ። ፋዱስ ሰዓት ሽዱሽተን ፈረቓን ክውዳእ ዝነበሮ ኣኼባ: ሸውዓተን ፈረቓን [ብኣቆጻጽራ ኢትዮጵያ] ኮይኑ ነታ ዘረባ ኣቕሪበን ነቲ ኣኼባ ዓፅየነኦ። ድሕሪ ቀትሪ ድማ ካልእ ኣጀንዳ እዩ ነይሩ። ብፕሮፌሰር ሂሩት ዝምራሕ ጉዳይ ኮምሽን ዕርቀ ሰላም ዝምልከት እዩ ነይሩ። ነዚ ንምእራም ግዜ ኣይነበረን። ኮይኑ ግና ኣብ እዋን ሰዓት ምሳሕ: ዳርጋ ኩሉ እቲ ተሳታፊ ነቲ ኣብ ምዝዛም ዝሃበኦ ሓሳብ ኮኒንዎ እዩ። ቢቢሲ: እቲ ዘረባ ንመን እየን ተዛሪበነኦ?
